કુમારસ્વામી મીડિયા સમક્ષ સતત એવું કહેતા રહ્યા છે કે તેઓ કોંગ્રેસની મહેરબાનીથી મુખ્યપ્રધાનપદ પર છે. રાજ્યના કોંગ્રેસી અગ્રણીઓ કુમારસ્વામી પર કોઈ ને કોઈ પ્રકારનું દબાણ કરતા રહેતા હોવાની ચર્ચા પણ છે. કહે છે કે કુમારસ્વામી રાજ્યના બજેટમાં ફેરફાર કરવા ઇચ્છે છે. જ્યારે કોંગ્રેસને એ મંજૂર નથી. રાજ્યનું બજેટ અગાઉની સિદ્ધરામૈયાની સરકારે તૈયાર કરેલું છે. કુમારસ્વામી રાજ્યના ખેડૂતોનાં દેવાં નાબૂદ કરી શકાય એ માટે જોગવાઈ કરવા ઇચ્છે છે. આ બાબતમાં કોંગ્રેસ અને કુમારસ્વામી વચ્ચે મતભેદ પ્રવર્તે છે. કુમારસ્વામી એવું માને છે કે સિદ્ધરામૈયા સરકારે નૈતિક દૃષ્ટિકોણથી જોતાં વોટ ઓન એકાઉન્ટ પસાર કરાવ્યું હતું. એ બજેટ ન ગણાય. કોંગ્રેસને શંકા છે કે કુમારસ્વામી કર્ણાટકમાં નીતિશકુમારના માર્ગે જશે અને ભાજપ સાથે ગઠબંધન કરશે.